इनें सचाइयें गी सामने रखदे होई, इस गल्ला दा टंकोधा पता लगदा ऐ जे सोह्‌लमीं सदी च बैष्णव भक्ति दा जोर हा। सताह्‌रमीं सदी च औरंगजेब दी कलायें बक्खी बेरूखी लेई इतिहास गुआह् ऐ। इस समें च चित्तरकार पत्थरें दा कम्म करने आले बटैह्‌डे (मूर्तिकार) ते होर दूए कलाकारें कला दी कोई कदर नेईं हुंदी दिक्खी प्हाड़ी रियास्तीं बक्खी टुरी आए। इस अंदाजे मुजब इस्सै समें च रास धारिये प्हाड़ी रियास्तीं बक्खी आऐ। बाकी कलाकारें इनें प्हाड़ी रियास्तीं दी शरण लेई ते इत्थों दे गै बसनीक होई गे, पर रासधारियें दा कम्म इक थाह्‌रा दा दूई थाह्‌रा रासलीला करियै गुजारा करना हुंदा हा। इस लेई ए इक थाह्‌रा पर नेईं टिकी सके। इयै कारण हा जे ए लोक इनें प्हाड़ी रियास्तीं दे बसनीक नेईं बनी सके। अज्ज इक थाह्‌रा कल्ल दूई थाह्‌रा अपनी कला गी पेश करदे। इस चाल्ली रास धारियें दा औन जान शुरू होआ ते फ्ही लगातार औंदे रेह्।